Et tilfelle av meslinger er påvist i Oslo

Et tilfelle av meslinger er påvist i Oslo. Personen som er blitt syk, er innlagt på sykehus, melder Oslo kommune og Folkehelseinstituttet.

Meslingutslett. Det tar noen dager før utslettet viser seg. Stockphoto

18. mars 2019 20:39 Sist oppdatert 28. mars 2019

Det arbeides nå med å komme i kontakt med personer som kan ha blitt utsatt for smitte. Den smittede er innlagt på sykehus.

Personer som har oppholdt seg på Legevakten i Storgata i Oslo tirsdag 12. mars mellom kl. 10 og 17, og personer som var på konsert på Parkteatret i Oslo kvelden den 13. mars, kan være utsatt for smitte, heter det på Oslo kommunes nettsider.

Den samme meldingen er gjengitt på Folkehelseinstituttets nettsider.

«Folkehelseinstituttet følger situasjonen nøye og bistår smittevernlegen i Oslo kommune», heter det der.

Oslo kommune er bekymret for at personer som har vært på legevakten kan ha blitt utsatt for smitte. Varfjell, Fredrik / NTB scanpix

Personer som kan ha vært utsatt for smitte og som ikke er vaksinert eller har hatt meslinger, bør være oppmerksomme på symptomer, oppfordrer FHI på sine nettsider. Disse oppfordres til å kontakte lege dersom de utvikler symptomer på meslinger.

Les også Meslinger herjer rett rundt hjørnet. Skal vi bli stresset? | Ingeborg Senneset

Kontakt lege på telefon

Det anbefales å kontakte lege/helsetjenesten over telefon, og ikke møte opp på legevakt eller legekontor før mistanke om meslinger er avkreftet.

− Det er høy vaksinasjonsdekning blant barn og unge i Norge, og de fleste voksne personer vil enten ha immunitet fra gjennomgått sykdom eller tatt vaksinen. Det kan oppstå noen flere tilfeller i forbindelse med dette tilfellet, men oppmerksomhet på symptomer hos personer som kan være utsatt for smitte, kan bidra til å begrense videre spredning, sier avdelingsdirektør Didrik Vestrheim ved Folkehelseinstituttet.

Folkehelseinstituttet følger situasjonen nøye og bistår smittevernlegen i Oslo kommune.

Les også Ny UNICEF-rapport varsler om foruroligende økning av meslinger

Fakta Symptomer på meslinger Meslinger er en svært smittsom virussykdom, som gir utslett med feber og kan gi et alvorlig forløp. Symptomene starter med feber og forkjølelseslignende plager som varer i 3–4 dager. Man kan også få hvite flekker i munnen. Etter de første dagene blir man gjerne litt bedre, før man på ny får feber og det typiske hudutslettet viser seg. Det starter vanligvis bak ørene og sprer seg raskt til hele kroppen. Uvaksinerte små barn er spesielt utsatt for meslinger og komplikasjoner. Viruset smitter gjennom dråpesmitte og kan potensielt være dødelig for underernærte barn eller babyer som er for unge til å bli vaksinert. Meslinger er en av de ledende dødsårsakene blant unge barn globalt. Kilde: Folkehelseinstituttet Vis mer

Stort meslingutbrudd i Ukraina

Elleve mennesker har mistet livet og mer enn 30.000 er blitt smittet så langt i år etter et stort meslingutbrudd i Ukraina.

I løpet av de tre første månedene av 2019 har rundt 30.500 mennesker, inkludert 17.000 barn, blitt smittet av meslinger i Ukraina.

Ifølge landets myndigheter skyldes utbruddet vaksinemangel og kutt i helsetjenester midt i en økonomisk krise, som er blitt forverret av den vedvarende konflikten med Moskva-støttede separatister i Øst-Ukraina.

Negative holdninger til vaksinasjon, ofte forsterket av nettkampanjer som sprer falsk informasjon om risiko, spiller også en rolle.

Verdens helseorganisasjon (WHO) anbefaler en vaksinasjonsrate på 95 prosent for å forhindre dødsfall og sykehusinnleggelser. Men i Ukraina var kun 42 prosent av ettåringene blitt vaksinert i slutten av 2016, ifølge UNICEF.

Fakta MMR-vaksinen beskytter mot meslinger Vaksinen mot meslinger, kusma og røde hunder er kjent under navnet MMR-vaksine. ​​​​​​​​​​​​Vaksinen inneholder levende, men svekkede virus av de tre sykdommene. Virusene stimulerer kroppen til å danne viktige immunforsvarsceller, som kan «huske» virusene som kroppen ble smittet av. Neste gang kroppen blir utsatt for slike virus, vil immunforsvaret reagere raskt og kraftig, og forhindre at du blir syk. To doser blir gitt i barnevaksinasjonsprogrammet: Første dose vanligvis ved 15 måneders alder. Over 95 prosent av dem som vaksineres får da beskyttelse i mange år, muligens livet ut. En ny dose blir gitt i 12-årsalder for å sikre at de siste fem prosent får beskyttelse, og for å sikre langtidsbeskyttelse. Dersom du skal på reise med barn mellom 9 og 15 måneder til land med pågående meslingutbrudd, kan det være aktuelt å fremskynde MMR-vaksinasjon av barnet ditt. Kilde: Folkehelseinstituttet Vis mer

I 2018 var det en betydelig økning i antallet smittetilfeller av meslinger flere steder i verden. Globalt rapporterte 98 land flere tilfeller av meslinger i 2018 sammenlignet med 2017, og de tre landene med størst økning var Ukraina, Filippinene og Brasil, ifølge en rapport fra UNICEF.

Tall fra WHO viser at nærmere 83.000 europeere ble smittet av meslinger i fjor.

Saken oppdateres